'n Gesonde liggaam huisves 'n gesonde gees en daarom is dit vir ons belangrik om ons leerders bloot te stel aan so veel as moontlik aktiwiteite.
Aangaande die deelname aan sport-, kultuur- en klubaktiwiteite, moes ons weens Covid noodgedwonge kopskuiwe maak en wil ons voortaan meer aktiwiteitgerigte kommunikasie deurgee, eerder as om álle ouers met álle info te oorweldig. Om hierdie doel te bereik, is dit belangrik om 'n databasis saam te stel m.b.t. watter leerders by watter aktiwiteite betrokke gaan wees in 2021.
Ons versoek dus dat elke leerder die onderstaande skakel gebruik om 'n opname te voltooi, wat vir ons sal aandui aan watter aktiwiteite hy/sy in 2021 wil deelneem – dit is egter van kardinale belang dat u as ouers sáám met u kind (in 'n raadgewende posisie) hierdie vorm voltooi.
(Tik asb die e-posadres in waarheen kommunikasie, t.o.v. u kind se buitemuurs, gestuur moet word wanneer u en u kind die vorm voltooi.)
U sal dan 'n inligingsbrief ontvang, van die relevante aktiwiteite se organiseerders, aangaande verdere reëlings vir die seisoen/termyn/jaar.
Alle leerders wat nog nie hul individuele foto's van 2020 ontvang het nie, moet dit asb in die komende week, gedurende pouses of na skool, by juf. Rozelle Visser se klas kom haal.
Skakel na Maart-eksamenrooster: Rooster
Christiaan korrel knap
Christiaan Steyn het by die onlangse KZN Standards (Clay Target Shooting) algeheel – alle ouderdomme – tweede geëindig toe hy die High Gun Silver-medalje verower het in ATA (American Trap) met 'n telling van 97 uit 100. Hy het ook die Junior Silwermedalje in DTL (down-the-line Trap) verower. Baie geluk.
Jou kind se veiligheid bly 'n prioriteit
Tracker het die MySafeKidz-app gestaak, omdat Helpmekaar die enigste skool was wat daarvan gebruik gemaak het. Na vele onderhandelinge, het hulle goedgunstelik besluit om die sagteware van hierdie app aan ons te gee – ons is tans in die proses om dit te rebrand en ons eie te maak. Ons sal u laat weet sodra dit in werking tree.
Dis amper reses...
Onthou dat die skool Vrydag, 12 Februarie om 14:00 sluit vir reses, soos op die jaarplan aangedui – ons kinders het immers al hard gewerk en baie geleer in 2021, hetsy aanlyn of in die klas. Ons sien mekaar daarna weer op Dinsdag, 16 Februarie om 07:30.
Kommunikasie is 'n tweerigtingstraat
Goeie kommunikasie was nog altyd vir ons baie belangrik en ook ons oop deur-beleid. Ons reageer met graagte op alle e-posse, oproepe en ander vorme van navrae. Dit is egter belangrik dat dit deurentyd 'n tweerigtingstraat bly en dus kan ons ongelukkig nie energie en tyd skenk aan anonieme navrae nie.